C 125/52
DA
Den Europæiske Unions Tidende
5.4.2023
Tirsdag den 13. september 2022
17.
insisterer på behovet for at øge finansieringen og på passende vis fremme de muligheder, som programmer såsom Erasmus +, Et Kreativt Europa og Det Europæiske Solidaritetskorps tilbyder, for at styrke mobilitetserfaringer, der bidrager til udviklingen af nyttige og nødvendige sociale færdigheder for de yngre generationers fremtidige personlige og faglige vækst, og øge tilgængeligheden af disse for alle; opfordrer i den henseende Kommissionen og medlemsstaterne til at fremme erhvervsuddannelser og gøre programmerne modstandsdygtige over for mulige mobilitetsbegrænsninger i fremtiden og til at forbedre den systematiske deling af projekternes resultater med henblik på at øge deres synlighed, opskalering og langsigtede virkninger; opfordrer Kommissionen til at øge finansieringen af disse EU-programmer i forbindelse med den næste revision af den flerårige finansielle ramme;
18.
udtrykker bekymring over, at virkningerne af genopretnings- og resiliensfaciliteten for børn og unge i mange tilfælde kan være begrænsede og måske ikke giver sig udslag i resultater eller strukturreformer, der vil gøre det muligt for børn og unge at få adgang til uddannelse af høj kvalitet eller afbøde de negative konsekvenser af covid-19-relaterede lukninger af kultursteder og adgang til kulturelle skabere for navnlig unge udøvende kunstnere, som blev frataget muligheden for at påbegynde og udvikle deres karriere på et afgørende tidligt tidspunkt; opfordrer Kommissionen og medlemsstaterne til at sikre passende finansiering og rimelige kontrakt- og arbejdsvilkår for alle unge forfattere, udøvende kunstnere, kunstnere og alle andre kulturelle skabere, arbejdstagere og fagfolk, der arbejder i de kulturelle og kreative sektorer, herunder på de sociale medier, som er blevet negativt påvirket som følge af pandemien, til at intensivere deres samlede indsats for at støtte nye kunstnere og kulturarbejdere, til at fremme ungdommen og socialt iværksætteri og til at fastsætte dette mål i et særligt afsnit om unge kunstnere i en europæisk status for kunstneren; gentager sin anbefaling om, at 10 % af de nationale genopretnings- og resiliensplaner går til uddannelse og 2 % til den kulturelle og kreative sektor; opfordrer til en grundig evaluering fra Kommissionens side af projekter og reformer relateret til uddannelse og unge og de kulturelle og kreative sektorer, der er gennemført af medlemsstaterne med støtte fra genopretnings- og resiliensfaciliteten, og gentager behovet for, at der lægges større vægt på dette emne i de nationale rapporter, der udarbejdes i forbindelse med evalueringen af det europæiske semester;
19. henleder opmærksomheden på betydningen af mobilitetserfaringer og udveksling af god praksis blandt lærere, undervisere, professorer, frivillige og fagfolk inden for ungdomsarbejde eller i ungdomsorganisationer, kulturskabere og sportstrænere med hensyn til at udvide deres viden om kontakt med unge og styrke de internationale og flersprogede dimensioner, navnlig med henblik på det europæiske uddannelsesområde, der skal opnås inden 2025;
20. opfordrer til en helhedsorienteret forståelse af sundhed, der omfatter generel fysisk, mental og social trivsel, og som kræver omfattende forebyggelses- og helbredelsesstrategier, herunder kulturelle og sportslige aktiviteter, og fremme af udviklingen af kreative og sociale færdigheder;
21. fremhæver behovet for at fremme udformningen og ydelsen af målrettede tjenester på tværs af generationer, som kombinerer ældre menneskers erfaring med unges mod i en situation, der gavner begge grupper;
22. understreger den grundlæggende betydning, som kultur har for udviklingen af børn og unges individuelle identitet samt for deres uddannelse, herunder deres forståelse af vores samfund, og for deres generelle trivsel;
23. understreger det presserende behov for at skabe et inklusivt, kreativt, dynamisk og sundt læringsmiljø fra en tidlig alder med henblik på at mindske risikoen for psykiske og fysiske lidelser i voksenalderen; opfordrer indtrængende medlemsstaterne til i denne forbindelse at sikre, at alle former for kunstnerisk udtryk dvs. musik, teater, dokumentar, animation, visuel kunst, dans og nye, eksperimenterende kunstformer, inkluderes og opskaleres i skolernes læseplaner, og som kunstneriske og sportslige fritidsaktiviteter, og dermed stimulere ytringsfriheden og kreativiteten og give studerende mulighed for at deltage aktivt og udforske deres talenter; understreger, at kunst kan være en ideel komponent i tværdisciplinære projekter og kan fremme kritisk tænkning, og derfor ikke bør være begrænset til kunstundervisning;
24. opfordrer indtrængende medlemsstaterne og de offentlige myndigheder til at udvikle idrætsinfrastruktur og til i markant grad at øge omfanget af idrætsundervisning og fysisk aktivitet uden for læseplanen i skolerne, herunder aktiviteter, der retter sig mod børn og unge med handicap; understreger, at sport i lighed med kunst kan være et stærkt middel til inklusion af børn, der risikerer udstødelse; minder om, at kunst og sport i skolers læseplaner i høj grad kan være med til at bekæmpe globale udfordringer i forbindelse med unge og uddannelse, herunder læringsvanskeligheder og indlæringsproblemer samt mobning og hadefuld tale og indtagelse af psykotrope stoffer;